## Rješenje o odobrenju prospekta o izdavanju dionica privatnom ponudom trgovačkom društvu IPK Kandit d.d. iz Osijeka

### NN 107/2005 (7.9.2005.), Rješenje o odobrenju prospekta o izdavanju dionica privatnom ponudom trgovačkom društvu IPK Kandit d.d. iz Osijeka

# KOMISIJA ZA VRIJEDNOSNE PAPIRE REPUBLIKE HRVATSKE

**1998**

Sukladno odredbama članka 12. stavak 1. točka 5.
i članka 22. stavka 2. Zakona o tržištu vrijednosnih papira, Komisija za
vrijednosne papire Republike Hrvatske (u daljnjem tekstu: Komisija), temeljem
zahtjeva trgovačkog društva IPK KANDIT d.d., Osijek, Frankopanska
99, za odobrenje prospekta o izdavanju dionica privatnom ponudom, na sjednici
održanoj 1. rujna 2005. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu IPK KANDIT d.d., Osijek, Frankopanska 99, odobrava se prospekt o izdavanju 171.600
redovnih dionica na ime, privatnom ponudom, ukupne vrijednosti 17,160.000,00
kuna, pojedinačne nominalne vrijednosti 100,00 kuna po dionici.

2. Ovo rješenje objavit će se u »Narodnim
novinama«.

```
Obrazloženje
```

```

```

Trgovačko društvo IPK KANDIT d.d., Osijek, Frankopanska 99, podnijelo je 30. lipnja 2005. godine
zahtjev za odobrenje prospekta o izdavanju redovnih dionica privatnom ponudom,
a 7. srpnja, 8. srpnja, 21. srpnja i 22. kolovoza 2005. godine dopune toga
zahtjeva, sukladno Zakonu o tržištu vrijednosnih papira (»Narodne novine« br. 84/02, u daljnjem tekstu: Zakon) i Pravilniku o
sadržaju zahtjeva i prilozima za odobrenje prospekta i skraćenom prospektu
(»Narodne novine«, broj 118/03, u daljnjem tekstu: Pravilnik).

U postupku je utvrđeno da predloženi prospekt
sadrži sve Zakonom propisane podatke te da su zahtjevu za odobrenje prospekta
priloženi svi Zakonom i Pravilnikom propisani prilozi.

Skupština društva IPK KANDIT d.d., Osijek, Frankopanska 99, donijela je 7. lipnja 2005. godine Odluku
o povećanju temeljnog kapitala Društva izdavanjem novih dionica privatnom
ponudom uplatom cjelokupnog uloga u novcu za nominalni iznos.

Sukladno navedenoj Odluci skupštine društva,
temeljni kapital društva povećat će se za iznos od 17,160.000,00 kuna,
izdavanjem 171.600 redovnih dionica na ime, u nematerijaliziranom obliku,
privatnom ponudom, ulaganjem u novcu, na način kako je to predviđeno Odlukom
Skupštine društva i odobrenim prospektom.

Prema istoj Odluci skupštine društva, postojećim
dioničarima društva isključeno je pravo prvenstva upisa novih dionica, u dijelu
koji odgovara njihovom udjelu u temeljnom kapitalu prije njegova povećanja.

Odlukom skupštine društva od 7. lipnja 2005.
godine, određeno je da se dionice upisuju i uplata mora biti u potpunosti
izvršena najkasnije u roku 30 dana od dana donošenja te Odluke.

Međutim, prema odredbi čl.
27. st. 1. Zakona, upis i uplata vrijednosnih papira privatnom ponudom ne smije
trajati dulje od 30 dana od dana konačnosti rješenja Komisije o odobrenju
prospekta. Nakon odobrenja, prospekt, sukladno odredbi čl.
24. st. 4. Zakona, mora biti dostavljen potencijalnim ulagateljima
prije eventualnog preuzimanja obveze na upis i prije upisa, a eventualno
preuzimanje obveza na upis ili upis vrijednosnih papira prije dostavljanja pros­pekta ulagatelju
ne obvezuje ulagatelja. Stoga je prospektom utvrđeno
da se upis i uplata cjelokupnog iznosa predmetnog izdanja treba izvršiti
najkasnije u roku 30 dana od dana konačnosti rješenja Komisije po odobrenju
prospekta.

Trgovačko društvo IPK KANDIT d.d., Osijek, Frankopanska 99, uplatilo je administrativnu pristojbu i
naknadu, sukladno Pravilniku o vrsti i visini administrativnih pristojbi i
naknada (»Narodne novine« br. 115/02, 43/03).

Ocjenjujući utvrđeno činjenično stanje, Komisija
smatra da su ispunjeni uvjeti za odobrenje podnesenog prospekta o izdavanju
redovnih dionica društva IPK KANDIT d.d., Osijek, Frankopanska
99, privatnom ponudom te je riješeno kao u izreci.

Temeljem odredbe članka 8. stavka 4. Zakona, ovo
rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa: UP/I-450-08/05-02/94

Urbroj: 567-01/05-25

Zagreb, 1. rujna 2005.

Predsjednik Komisije

**Miljenko** **Fičor**, v. r.

Rješenje, NN 107/2005-1998